Broj: 711-I-917-P-241/22-03-21

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.,4., i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ane Holjar odvjetnice iz Rijeke, za davanjem očitovanja Povjerenstva**,na 170. sjednici održanoj dana 06. svibnja 2022.g. daje sljedeće

**OČITOVANJE**

**Članovi Uprave trgovačkog društva KOMUNALNE USLUGE CRES LOŠINJ d.o.o. ne mogu istovremeno obnašati i dužnost članova Uprave trgovačkog društava VODOOPSKRBA I ODVODNJA CRES LOŠINJ d.o.o. te su navedenu situaciju dužni razriješiti.**

Obrazloženje

Zahtjev za davanjem mišljenja Povjerenstva podnijela je Ana Holjar odvjetnica iz Rijeke, opunomoćenica trgovačkog društva KOMUNALNE USLUGE CRES LOŠINJ d.o.o. Zahtjev je u Povjerenstvu zaprimljen 25. travnja 2022. pod poslovnim brojem 711-U-4400-P-241/22-01-2, povodom kojeg se vodi predmet broj P-241/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu navodi da je na održanoj skupštini trgovačkog društva VODOVOD I ČISTOĆA CRES MALI LOŠINJ d.o.o., a radi provedbe postupka podjele društva sa odvajanjem - prijenosom jednog dijela imovine društva koje se dijeli - Društva prenositelja, a da to društvo ne prestaje postojati, na novo društvo koje se osniva radi provođenja odvajanja - odvajanje sa osnivanjem (članak 550a stavak. 3 ZTD), osnovano je novo trgovačko društvo VODOOPSKRBA I ODVODNJA CRES LOŠINJ d.o.o. društvo stjecatelj.

Nadalje navodi, da je u postupku podjele, usvojena Odluka o promjeni tvrtke društva koje se dijeli -društva prenositelja, a koja sada glasi KOMUNALNE USLUGE CRES LOŠINJ d.o.o. (ranije: VODOVOD I ČISTOĆA CRES MALI LOŠINJ d.o.o.) odnosno da je riječ o situaciji da je trgovačko društvo VODOOPSKRBA I ODVODNJA CRES LOŠINJ d.o.o.sveopći pravni slijednik društva koje se dijeli, trgovačkog društva KOMUNALNE USLUGE CRES LOŠINJ d.o.o.pa se u tom slučaju prenose dijelovi imovine društva koje se dijeli, ali se također prenosei obveze i pravni odnosi društva koje se dijeli,i to na način kako je to predviđeno ugovorom o podjeli i preuzimanju.

Podnositeljica pojašnjava da je posljedica opisanih statusnih promjena, bilo stupanje na snagu novog Zakona o vodama kojim je u članku 202. stavku. 2 određeno da isporučitelj vodne usluge ne može obavljati druge djelatnosti, pa je iz tog razloga i došlo do izrade plana podjele društva, odnosno odvajanja vodno komunalnih djelatnosti s ostalim djelatnostima, pa su stoga su sukladno navedenoj promjeni - odvajanje s osnivanjem svi organi društva zadržali svoja mjesta.

Podnositeljica traži mišljenje Povjerenstva ima li mjesta primjeni odredbi članka 17. i 18. ZSSI-a u slučaju kada je jedno društvo univerzalni pravni slijednik drugog društva, odnosno primjenjuju li se navedene odredbe na obveznika koji je član uprave istodobno dvaju društva od kojih je jedno društvo univerzalni pravni slijednik drugog društva.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga su članovi uprave trgovačkih društava KOMUNALNE USLUGE CRES LOŠINJ d.o.o.i VODOOPSKRBA I ODVODNJA CRES LOŠINJ d.o.o. oba u vlasništvuGrada Cresa i Grada Malog Lošinja, dužni pridržavati se odredbi ZSSI-a, a što je utvrđenom uvidom u Registar Trgovačkog suda u Pazinu.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe ili situaciji kada je jedno društvo univerzalni pravni slijednik drugog društva.

Povjerenstvo ukazuje i da je člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost

Slijedom navedenog obveznik istovremeno uz obnašanje dužnosti člana uprave jednog trgovačkog društva u kojem jedinice lokalne i područne samouprave imaju većinski udio ne može obnašati funkciju člana uprave u drugim trgovačkim društvima. U konkretnom slučaju to bi značilo da je obveznik dužan opredijeliti se u kojem će trgovačkom društvu obnašati dužnost člana uprave.

Članovi uprave trgovačkog društva KOMUNALNE USLUGE CRES LOŠINJ d.o.o. stoga ne mogu istovremeno obnašati dužnost članova uprave trgovačkog društava VODOOPSKRBA I ODVODNJA CRES LOŠINJ d.o.o. te su dužni podnijeti ostavku na mjesto člana uprave u jednom od navedenih trgovačkih društava.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, e-mailom
2. Objava na internetskoj stranici Povjerenstva
3. Pismohrana